Podpora integrovaných grafických jadier zatiaľ bude chýbať.
Podľa aktuálnych štatistík je Windows 7 stále najpoužívanejším operačným systémom a dlhodobo si drží okolo 40 až 45 % trhu. To ale predstavuje veľký problém pre používateľov, ktorí chcú tento operačný systém používať a pritom si kúpiť nový hardvér.
Inštalácia samotného operačného systému je na tomto hardvéri značne komplikovaná a vyžaduje zložitý zásah do samotného inštalačného ISO súboru. Intel sa preto rozhodol pre ľudí, ktorí chcú zostať na Windows 7, vydať špeciálnu edíciu základných dosiek s plnou kompatibilitou tohto operačného systému, informoval portál Anandtech.
Bude ním nový čipset H310 R2.0. Dosky už pripravujú spoločnosti ASUS a Gigabyte, takže vydanie na trh je už naozaj na spadnutie. Ovládače bude ale aj naďalej nutné manuálne pridať do inštalačného ISO súboru Windows 7. Celý proces však bude mať oficiálnu podporu.
Dá sa očakávať, že výrobcovia základných dosiek budú k tomuto účelu dodávať potrebný program, ktorý urobí celý proces za vás. Jedna výnimka ale bohužiaľ zostane. Naďalej bude platiť nekompatibilita integrovaných grafických riešení Intelu v procesore.
Či nejaký kompatibilný ovládač vyjde v budúcnosti, je zatiaľ neisté. Keďže ale Intel kvôli procesorom Coffee Lake a ich podpore na Windows 7 vydáva špeciálny čipset, tak pridanie podpory ich integrovaných grafík je pravdepodobné.